

 Θεσσαλονίκη, 2 Σεπτεμβρίου 2025

 **Δελτίο Τύπου**

Σας ενημερώνουμε ότι δημοσιεύτηκε σε ΦΕΚ η νέα τιμολογιακή πολιτική του Μουσείου Βυζαντινού Πολιτισμού (ΝΠΔΔ). Το πλήρες αντίτιμο εισιτηρίου για την επίσκεψη στη μόνιμη έκθεση του Μουσείου Βυζαντινού Πολιτισμού, χωρίς διάκριση μεταξύ θερινής και χειμερινής περιόδου, παραμένει στο ποσό των 8 ευρώ, ενώ από την 1η Απριλίου 2026 θα ανέλθει στα 10 ευρώ.

Για την επίσκεψη στον Λευκό Πύργο το πλήρες αντίτιμο εισιτηρίου παραμένει στα 6 ευρώ, χωρίς διάκριση μεταξύ θερινής και χειμερινής περιόδου, ενώ από την 1η Απριλίου 2026 θα ανέλθει στα 8 ευρώ.

Καθορίζεται μειωμένο αντίτιμο για το εισιτήριο του Μουσείου Βυζαντινού Πολιτισμού και του Λευκού Πύργου, ύψους 50% για τους:

α. Έλληνες πολίτες και τους πολίτες των λοιπών κρατών-μελών της Ευρωπαϊκής Ένωσης άνω των 65 ετών, με την επίδειξη της αστυνομικής τους ταυτότητας ή του διαβατηρίου τους για την επιβεβαίωση της ηλικίας και της χώρας προέλευσης.

β. Συνοδούς γονείς στις εκπαιδευτικές επισκέψεις των σχολείων της Πρωτοβάθμιας εκπαίδευσης των κρατών-μελών της Ευρωπαϊκής Ένωσης και του Ευρωπαϊκού Οικονομικού Χώρου.

γ. Συνοδούς εκπαιδευτικούς στις εκπαιδευτικές επισκέψεις σχολείων και ιδρυμάτων της Α’ βάθμιας, Β’ βάθμιας και Γ’ βάθμιας εκπαίδευσης των εκτός της Ευρωπαϊκής Ένωσης χωρών.

Επίσης καθορίζεται απαλλαγή αντιτίμου εισόδου για πλήθος κατηγοριών επισκεπτών (23).

Επιπλέον τις παρακάτω ημερομηνίες η είσοδος είναι ελεύθερη για όλους:

* 6η Μαρτίου (Ημέρα Μνήμης Μελίνας Μερκούρη)
* 18η Απριλίου (Διεθνής Ημέρα Μνημείων)
* 18η Μαΐου (Διεθνής Ημέρα Μουσείων)
* Τελευταίο Σαββατοκύριακο Σεπτεμβρίου (Διήμερο Ευρωπαϊκών Ημερών Πολιτιστικής Κληρονομιάς)
* 28η Οκτωβρίου (Εθνική Εορτή)

Για περισσότερες πληροφορίες επισκεφθείτε την ιστοσελίδα μας [www.mbp.gr](http://www.mbp.gr)

Συν.: Το Φ.Ε.Κ. υπ’ αρ. 4688/Β΄/1-9-2025